Ontario

For innsjøen Ontario, se Ontariosjøen.

Ontario er den mest folkerike og nest største i areal av Canadas ti provinser. Den ligger sørøst i landet ved Hudson Bay og James Bay i nord og grenser mot Quebec i øst og mot Manitoba i vest. Den har også grense mot de amerikanske delstatene Minnesota, Michigan, Ohio, Pennsylvania og New York i sør. Den lange grensen mot USA er for en stor del vanngrense bestående av De store sjøer og elver. Grensen går gjennom fire av sjøene, Øvresjøen (Lake Superior), Huronsjøen, Eriesjøen og Ontariosjøen. Provinsen har fått sitt navn etter Ontariosjøen. Det finnes ca. 250 000 innsjøer i provinsen og over 100 000 kilometer med elver. 

Hovedstaden er Toronto. Den føderale hovedstaden, Ottawa, ligger også i Ontario, ved grensen mot Quebec.  

Med sine 12 792 619 innbyggere (august 2006), har provinsen rundt 38% av Canadas befolkning.

Demografi
Ifølge folketellingen i Canada fra 2011 hadde Ontario en befolkning på 12 851 821, fordelt på 4 887 508 av totalt 5 308 785 boliger var bebodde, en økning i befolkning på 5,7 prosent i forhold til 2006, da folketellingen viste et innbyggertall på 12 160 282. Med sitt landareal på 908 607,67 km2, hadde Ontario en befolkningstetthet på 14,1 innbyggere per km2 i 2011. Ifølge Statistics Canada er innbyggertallet for 2013 estimert til å være 13 537 994.

Majoriteten av Ontarios innbyggere er av engelsk eller annen europeisk avstamning. Det er samfunn av skotske, irske og italienske innbyggere i provinsen. Elleve prosent av innbyggerne i Ontario er fransktalende, men færre enn fem prosent er franko-ontarisk. Sammenlignet med befolkningsøkning på grunn av fødselsrater og med innflyttere fra andre canadiske provinser, er innvandring et viktig element i forbindelse med befolkningsveksten, og har vært det i to århundrer.

Omtrent en fjerdedel av innbyggerne i Ontario er «synlige minoriteter», en omstridt term brukt av canadiske myndigheter for å beskrive innbyggere med annen hudfarge enn majoriteten av innbyggerne. Innfødte canadiere utgjør 
2,4 prosent av beolkningen, og de fleste i denne gruppen er av First Nations og métiser, samt en mindre gruppe inuitter. Antallet innfødte har økt raskere enn den generelle befolkningen i Ontario.

Religion
Per 2011 utgjorde medlemmer av den romersk-katolske kirke 31,4 prosent av provinsens innbyggere, United Church of Canada 7,5 prosent, og den anglikanske kirke 6,1 prosent. 23,1 prosent av innbyggerne har ingen religiøs tilhørighet.

Språk
Engelsk er det primært brukte språket i Ontario. Ifølge folketellingen i Canada fra 2011 var engelsk førstespråket hos om lag 70 prosent av provinsens befolkning. Det er også en betydelig andel fransk-språklige, spesielt konsentrert i det sentrale og østlige Ontario. Lov om franskspråklige servicetilbud (på engelsk French Language Services Act), hvor lokale myndigheter har plikt til å tilby tjenester også på fransk, har effekt når minst ti prosent av befolkningen har oppgitt å ha fransk som førstespråk. Språk som italiensk, tamil, kinesisk og punjabi blir benyttet av immigranter i provinsen.

Største byer

Se også
Liste over Ontarios statsministre
Liste over Ontarios viseguvernører
President for Ontarios lovgivende forsamling

Referanser

Eksterne lenker